The Ashes
The Ashes er betegnelsen for de serier på typisk fem cricketlandskampe, der spilles mellem England og Australien mindst hvert andet år på skift i de to lande. Når kampene spilles i England, indgår de som en vigtig del af den engelske sportskalender og vil være kendt af langt de fleste briter; ved siden af pokalfinalen i fodbold på Wembley, tennisturneringen i Wimbledon, the Grand National Steeple Chase (hestevæddeløb) og Cowes Regatta (sejlsport).
Udtrykket har sin oprindelse i den første gang, Australien vandt en landskamp over England i England i 1882. Nederlaget fik en engelsk avis til at trykke en satirisk nekrolog over engelsk crickets død. Nekrologen bekendtgjorde, at liget ville blive kremeret, og asken bragt med det australske hold hjem til Australien. En overligger, som er en lille cricketrekvisit, blev brændt og asken placeret i en lille urne. Siden denne kamp har de to hold ved deres jævnlige opgør kæmpet om retten til at besidde the Ashes.
Nederlaget i 1882 blev set som særligt forsmædeligt i England, fordi der var symbolske undertoner i det faktum, at kolonien besejrede koloniherren.